CELEX: 62015CN0473
Language: sk
Date: 2015-09-07 00:00:00
Title: Vec C-473/15: Návrh na začatie prejudiciálneho konania, ktorý podal Bezirksgericht Linz (Rakúsko) 7. septembra 2015 – Peter Schotthöfer & Florian Steiner GbR/Eugen Adelsmayr

7.12.2015   
            
            
               SK
            
            
               Úradný vestník Európskej únie
            
            
               C 406/15
            
         Návrh na začatie prejudiciálneho konania, ktorý podal Bezirksgericht Linz (Rakúsko) 7. septembra 2015 – Peter Schotthöfer & Florian Steiner GbR/Eugen Adelsmayr
   (Vec C-473/15)
   (2015/C 406/16)
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Bezirksgericht Linz
   
      Účastníci konania pred vnútroštátnym súdom
   
   
      Žalobkyňa: Dr. Peter Schotthöfer & Florian Steiner GbR
   
      Žalovaný: Dr. Eugen Adelsmayr
   
      Prejudiciálne otázky
   
   
            
               1.
            
            
               Má sa zákaz diskriminácie, ktorý je zakotvený v článku 18 ZFEÚ, vykladať tak, že pre prípad, že členský štát zakotvil v svojom právnom poriadku také ustanovenie, ako je článok 16 ods. 2 Grundgesetz für die Bundesrepublik Deutschland (Ústava Spolkovej republiky Nemecko), ktorý stanovuje zákaz vydania vlastných štátnych príslušníkov do tretích štátov, sa toto ustanovenie má uplatniť aj na štátnych príslušníkov iných členských štátov, ktorí sa zdržiavajú v predmetnom členskom štáte?
            
         
            
               2.
            
            
               Majú sa článok 19 ods. 2 a článok 47 Charty základných práv Európskej únie vykladať tak, že členský štát Európskej únie je povinný zamietnuť žiadosť tretieho štátu o vydanie týkajúcu sa občana Únie, ktorý sa zdržiava na území dotknutého členského štátu, pokiaľ trestné konanie, ktoré je základom žiadosti o vydanie, spolu s rozsudkom vydaným v neprítomnosti v treťom štáte, nebolo zlučiteľné s minimálnym štandardom medzinárodného práva verejného a dohodnutými zásadami verejného poriadku Únie (tzv. „ordre public“), ako aj zásadou spravodlivého súdneho konania?
            
         
            
               3.
            
            
               Napokon, má sa zásada „ne bis in idem“, ktorú chráni článok 50 Charty základných práv Európskej únie resp. judikatúra Súdneho dvora vykladať tak, že v prípade prvého odsúdenia v treťom štáte a následného zastavenia konania v členskom štáte Európskej únie z dôvodu absencie skutočného dôvodu ďalšieho stíhania vzniká prekážka ďalšieho stíhania zo strany tretieho štátu?
            
         
            
               4.
            
            
               V prípade kladnej odpovede na jednu z troch predchádzajúcich otázok treba predovšetkým článok 6 Charty základných práv Európskej únie („Právo na slobodu a bezpečnosť“) vykladať tak, že občan Únie sa v prípade žiadosti tretieho štátu o vydanie nesmie vziať ani do vydávacej väzby?